NR. 271796/ 18.01.2024

**PROTOCOL DE COLABORARE**

**PREAMBUL**

Având în vedere prevederile Legii nr. 315/2004 privind dezvoltarea regională în România, respectiv:

* art.9 lit. m) și p) **Agenția pentru dezvoltare regională** *identifică și promovează, în parteneriat, proiecte de interes regional și local, precum și proiecte de cooperare intraregională; promovează, cu sprijinul consiliului pentru dezvoltare regională, regiunea și* ***atragerea de investiții străine****; dezvoltă colaborări cu organisme și instituții similare din Uniunea Europeană și participă la implementarea proiectelor internaționale de interes regional și local;*
* *încheie și supune spre avizare consiliului pentru dezvoltare regională contracte, convenții, acorduri și* ***protocoale,*** *precum și alte documente similare încheiate cu terții în domeniul specific de activitate, inclusiv cu instituții similare din cadrul Uniunii Europene;*
* Art. 7 lit. m) **Consiliul pentru dezvoltare regională** *avizează contractele, convențiile, acordurile,* ***protocoalele****, precum și alte documente similare, încheiate de către agenția pentru dezvoltare regională cu terții în domeniul specific de activitate, inclusiv cu instituțiile similare din cadrul Uniunii Europene, și informează corespunzător Consiliul național pentru dezvoltare regională.*

**PĂRŢILE**

**Municipiul Bistrița,** cu sediul în Piața Centrală nr.6, localitatea Bistrița, jud. Bistrița Năsăud, reprezentată prin domnul Ioan Turc- primar,

denumită în continuare UAT

și

**Agenția de Dezvoltare Regională Nord-Vest**, cu sediul social în Rădaia, str. Principală, nr. 50, Comuna Baciu, jud. Cluj, cod poștal 407059 și sediul secundar în Cluj-Napoca, str. Dorobanților, nr. 3, jud. Cluj, cod unic de identificare 11463302 reprezentată prin doamna Csilla Hegedüs - Director General Interimar

denumită în continuare ADR NV (sau „Agenția” pe scurt),

convin asupra următoarelor:

**CLAUZE SPECIFICE**

1. **PROIECTUL DE INTERES REGIONAL PLATFORMA ONLINE DE INVESTIȚII ȘI INOVARE NORD-VEST “INNO” ȘI ATRAGEREA INVESTIȚIILOR 2024-2028**
   1. **SCOPUL PROTOCOLULUI**

Desfășurarea unor activități specifice care să susțină UAT-ul în desfășurarea unor activități comune care au drept scop:

1. Identificarea și centralizarea activelor și resurselor naturale sau artificiale. Include activități de identificare, analiză și centralizare a activelor și resurselor regionale deținute de instituții publice sau asimilate, precum și a informațiilor relevante despre regiune.
2. Dezvoltarea și implementarea strategiilor de comunicare și promovare a activelor resurselor și proiectelor strategice regionale. Combinarea creării și livrării materialelor de promovare, organizarea campaniilor de comunicare și participarea activă la evenimente, târguri și conferințe pentru promovarea oportunităților investiționale și identificarea posibililor investitori.
3. Dezvoltarea parteneriatelor și colaborărilor strategice în domeniul dezvoltării economice și atragerii investitorilor. Organizarea și participarea în cadrul evenimentelor, misiunilor, conferințelor, aderarea la organizații naționale și internaționale reprezentative, delegațiilor de promovare a localităților si regiunii, precum și a oportunităților investiționale, cu accent pe interacțiunea profesională, extinderea rețelelor de contacte, obținerea informațiilor, expertizei și finanțărilor necesare dezvoltării economice locale.
4. Sprijinirea autorităților publice locale în activitățile de dezvoltare economică. Oferirea de asistență și sprijin strategic instituțiilor publice în domeniile dezvoltării economice, atragerii a investitorilor și valorificării resurselor, antreprenoriatului, inovării, digitalizării și atragerii surselor de finanțare alternative.
5. Sprijinirea tranziției digitale a administrației publice, dezvoltarea de soluții și instrumente digitale. Focalizarea pe inovații tehnologice prin crearea și îmbunătățirea instrumentelor digitale pentru eficientizarea activității, facilitarea conectării între actorii cheie și creșterea gradului de conectivitate la cloud-ul regional a UAT-ului.
6. Educație, formare și dezvoltare de competențe. Dezvoltarea, co-organizarea și implementarea programelor educaționale, workshop-uri, cursuri și sesiuni de formare, cu participare online sau offline la nivel național sau internațional, axate pe îmbogățirea competențelor și schimbul de experiențe în domeniile inovării, transferului tehnologic, antreprenoriatului și dezvoltării de ecosisteme.
7. Creșterea competitivității firmelor din regiune. Promovarea inovațiilor și a unei culturi inovatoare, precum și a antreprenoriatului prin dezvoltarea de instrumente pentru inovație deschisă („open innovation”), susținerea afacerilor inovative, organizarea programelor de incubare și accelerare, și facilitarea internaționalizării afacerilor.
8. Accesarea finanțărilor directe de la Comisia Europeană în care ADR Nord Vest este Lider sau Partener. Atragerea finanțărilor nerambursabile direct de la Comisia Europeană sau din surse non Program Regional 2021-2027, în vederea diversificării surselor de finanțare, dezvoltarea de parteneriate la nivel național și internațional, facilitarea accesului actorilor cheie din regiune la know-how, finanțare și alte oportunități.
9. Dezvoltarea parteneriatelor și colaborărilor strategice în domeniul inovării și antreprenoriatului. Organizarea și participarea în cadrul evenimentelor, misiunilor, conferințelor, workshop-urilor, aderarea la organizații naționale și internaționale reprezentative pentru inovare și antreprenoriat, misiunilor economice și delegațiilor de promovare ecosistemului regional, cu accent pe interacțiunea profesională, extinderea rețelelor de contacte, obținerea informațiilor, expertizei și finanțărilor necesare dezvoltării ecosistemelor locale și regionale antreprenoriale.
10. Eliminarea disparităților la nivel regional. Reducerea diferențelor economice și sociale între diverse zone, asigurând astfel că toți cetățenii au acces egal la oportunități, indiferent de locul în care trăiesc, creșterea generală a nivelului de trai, stimulând în același timp inovarea și competitivitatea.
11. Dezvoltarea durabilă. Promovarea și susținerea practicilor de afaceri sustenabile și ecologice, contribuind la obiectivele de mediu ale regiunii și reducerea amprentei de carbon.
    1. **OBIECTUL PROTOCOLULUI**

Obiectul prezentului protocol îl constituie colaborarea între părțile semnatare, la nivelul Regiunii Nord-Vest, pentru creșterea competitivității regiunii, prin promovarea de soluții relevante destinate atragerii de investiții, sprijinirii mediului de afaceri și asigurării coordonării, sinergiei și complementarității cu alte inițiative de dezvoltare la nivel regional, utilizând sprijinul și instrumentele oferite de către ADR NV prin intermediul proiectului de interes regional Platforma Online de Investiții și Inovare Nord-Vest “INNO”.

* 1. **CONTRIBUȚIA FINANCIARĂ**
     1. Contribuția financiară anuală este în cuantum de:

1. 2 lei/locuitor pentru UAT-urile municipiilor reședință de județ.
2. ~~75 bani/locuitor pentru UAT-urile municipiilor din regiune.~~
3. ~~50 bani/locuitor pentru UAT-urile orașelor și comunelor din regiune.~~
   * 1. Contribuția va fi achitată către Agenția de Dezvoltare Nord-Vest în baza facturii emise conform legii, în rate trimestriale, până în data de 25 a ultimei luni din fiecare trimestru pentru trimestrul în curs.
     2. În cazul în care protocolul este semnat în cursul unui trimestru, contribuția se va calcula proporțional pentru partea rămasă din trimestrul respectiv. Pentru trimestrele următoare, se va achita întreaga valoare aferentă fiecărui trimestru.
     3. Anual contribuția financiară va fi ajustată cu rata medie a inflației aferente anului precedent conform datelor BNR/INSSE.
     4. Numărul locuitorilor este cel stabilit conform recensământului din 2021.
   1. **ACTIVITĂȚI**

Colaborarea între cele două părți se va concretiza prin următoarele activități specifice:

* + 1. UAT-ul:
* va desemna un reprezentant/ un supleant pentru a asigura legătura cu ADR NV conform anexei 1.
* reprezentantul desemnat va asigura constituirea /actualizarea / întreținerea bazei de date precum și furnizarea de informații părților interesate pentru domeniul de interes al activităților prevăzute în cuprinsul prezentului protocol.
* va participa la seminariile/evenimentele/acțiunile/proiectele organizate de ADR NV, la invitația acesteia.
* va prezenta în cadrul întâlnirilor organizate de ADR NV individual și/sau cu partenerii săi, informări cu privire la inițiativele locale, inclusiv va pune la dispoziție informații cu privire la terenurile sau imobilele aflate în proprietatea UAT-ului, destinate investițiilor.
* va pune la dispoziția ADR NV informații actualizate privind, fără a se limita la acestea: situația infrastructurii, date economice, date demografice, date socio-culturale, date despre facilitățile fiscale oferite, precum și prevederile urbanistice locale.
* va contribui la dezvoltarea activităților Departamentului INNO prin furnizarea planurilor locale de dezvoltare, prin promovarea activității pe canalele specifice de comunicare, prin comunicarea eficientă cu potențialii promotori de proiecte care ar intenționa realizarea unor investiții, prin comunicarea rezultatelor negocierilor către agenție în scopul măsurării impactului și a eficienței platformei etc.
* va susține prin instrumentele identificate în comun cu partenerii locali și regionali, promovarea și dezvoltarea formelor de învățământ relevante și necesare (învățământ dual/învățământ profesional/formare profesională la locul de muncă) sprijinirii unor noi investiții.
* va susține, prin instrumentele identificate în comun cu partenerii locali și regionali, activitățile de cercetare și inovare identificate ca fiind relevante pentru dezvoltarea locală, regională etc.
* va sprijini financiar demersurile derulate pe baza acestui protocol, conform direcțiilor stabilite și numai în limitele angajamentelor bugetare asumate conform prezentului protocol.
  + 1. Agenția de Dezvoltare Regională Nord-Vest, suplimentar activităților menționate la pct. 1.1 va desfășura și alte activități precum:
* va organiza și va invita UAT-ul să participe prin reprezentanți la seminarii și întâlnirile cu reprezentanții mediului de afaceri pentru a-și prezenta planurile locale de dezvoltare;
* va pune la dispoziția UAT-ului informații cu privire la obiectivele de dezvoltare din documentele de planificare strategică generale și sectoriale;
* va colabora cu reprezentanții UAT-ului în vederea elaborării formularului și a procedurii de stabilire a potențialului propunerii unor idei locale de proiecte către mediul investițional;
* va genera oportunități de dezvoltare economică a UAT-ului ținând cont de profilul acesteia;
* nu va avea dreptul de a reprezenta legal UAT-ul, să-și ia angajamente care să oblige în vreun fel UAT-ul sau să încheie acte juridice în numele și pe seama UAT-ului.

**CLAUZE COMUNE**

1. **DURATA PROTOCOLULUI**
   1. Prezentul protocol intră în vigoare începând cu data semnării de către ultima parte și produce efecte până la data încetării lui prin acordul de voință, exprimat în scris de către părțile semnatare.
   2. Protocolul se consideră reziliat unilateral de către oricare dintre părți în caz de neîndeplinire sau îndeplinire defectuoasă a prevederilor prezentului protocol.
2. **CLAUZE DE CONFIDENȚIALITATE**
   1. În sensul prezentului protocol, termenul de “informații confidențiale” înseamnă orice informație care emană de la oricare dintre părțile semnatare, cu acest titlu, privitoare la documente sau informații și nu este cunoscută de cealaltă parte din alte surse.
   2. Părțile acceptă că toate documentele și informațiile furnizate de către fiecare parte semnatară, celeilalte părți, referitoare la prezentul protocol de colaborare și la executarea acestuia, precum și informațiile care intră în posesia părților cu ocazia derulării prezentului protocol, incluzând, dar nelimitându-se la date, informații privind strategii de marketing, sisteme și dezvoltări tehnologice, proiecte financiare, rezultate, informații privind modalități de operare, acțiuni /activități/ informații care intră în posesia părților îndreptate în sensul bunei derulări a prezentului protocol, informații privind implementarea proiectelor, realizarea achizițiilor, informații privind modalități de operare sunt considerate “Informații confidențiale” numai sub condiția ca acest lucru să fie menționat în mod explicit și în scris, înainte de punerea la dispoziție a informațiilor și sunt proprietatea părții care le furnizează.
   3. Părțile vor asigura confidențialitatea tuturor informațiilor, datelor, documentelor, pentru care se face această solicitare prealabilă, la care acestea au acces direct sau indirect urmare a desfășurării activităților ce fac obiectul prezentului contract și se obligă că nu vor dezvălui și nu vor folosi/utiliza aceste informații, date, documente confidențiale, în totalitate sau parțial, în interes propriu sau în orice alt scop, nici pe durata derulării prezentului protocol de colaborare, nici după încetarea acestuia, cu excepția următoarelor situații:
      1. Dacă această dezvăluire este necesară în vederea îndeplinirii obligațiilor asumate conform prezentului protocol, cu condiția ca partea semnatară să notifice în prealabil cealaltă parte înainte de a face orice asemenea dezvăluire și sa obțină consimțământul scris al acesteia;
      2. Dacă această dezvăluire este o obligație legală; în acesta situație respectiva parte va înștiința prompt cealaltă parte cu privire la acest lucru și nu va divulga nici o informație până când partea ale cărei informații trebuie divulgate nu găsește soluții legale sau alte posibilități de protecție pentru a evita o astfel de divulgare. Dacă acțiunile întreprinse în acest sens de respectiva parte nu conduc la nici un rezultat sau dacă aceasta renunță în alt fel la dreptul de a căuta soluții de protecție, atunci partea căreia i se impune prin lege divulgarea informațiilor respective, va face cunoscute și va divulga strict numai acele informații confidențiale impuse a fi divulgate prin respectivele prevederi legale.
      3. Dacă această informație intră în domeniul public fără să fie rezultatul vreunei acțiuni, inacțiuni sau greșeli a părților;
      4. Dacă este agreată în prealabil, în scris de către ambele părți;
   4. Informațiile confidențiale vor fi folosite de părți numai în scopul executării protocolului și vor putea fi dezvăluite numai persoanelor implicate în executarea acestuia. Atât ADR NV, cât și UAT-ul nu vor dezvălui terților (persoane neimplicate în executarea prezentului protocol fără aprobarea celuilalt), nici un fel de date sau informații confidențiale nici pe parcursul executării, nici după încetarea acestuia, cu excepția situațiilor prevăzute de lege, în care furnizarea unor astfel de informații către autorități / instituții de stat este o obligație legală, dar în acest din urmă caz numai în condițiile pct. 3.3.lit.b).
   5. “Informațiile confidențiale”, conform definirii din prezentul document, nu cuprind informații care:
      1. la momentul transmiterii de către o parte către cealaltă parte, reprezintă informații de notorietate publică;
      2. în intervalul dintre data comunicării de către o parte și primirii de către cealaltă parte, devin informații de notorietate publică, fără vina părţii căreia îi sunt destinate;
   6. Nici una dintre părțile semnatare nu va divulga condițiile și termenii prezentului protocol nici unui terț, fără consimțământul scris anterior al celorlalte părți, cu excepția situațiilor prevăzute de legislația aferentă în vigoare.
   7. Fiecare parte va informa prompt cealaltă parte în cazul în care descoperă o situație de utilizare neautorizată a informației confidențiale care aparține celeilalte părți. Obligațiile părților semnatare se vor păstra și respecta și după încetarea prezentului protocol pentru o perioadă de 3 ani.
   8. Informațiile transmise vor fi interpretate exclusiv de către ADR NV cu respectarea legislației în vigoare și folosind metoda de interpretare sistematică.
3. **CONFLICTUL DE INTERESE**
   1. Părțile se obligă să se abțină de la orice activități care ar putea afecta reputația celeilalte părți sau ar putea conduce la apariția unui conflict de interese. Prin conflict de interese se înțelege acea situație sau împrejurare în care interesul, direct ori indirect, al uneia dintre Părți contravine interesului celeilalte Părți, astfel încât afectează sau ar putea afecta independența și imparțialitatea acestora în luarea deciziilor ori în îndeplinirea la timp și cu obiectivitate a îndatoririlor care le revin în virtutea prezentului protocol de colaborare. Oricare ar fi situația, apariția unui conflict de interese trebuie notificată de îndată celeilalte Părți, în scris.
   2. Încălcarea prezentei clauze îndreptățește părțile să rezilieze unilateral Protocolul, cu respectarea prevederilor pct. 6.2.
   3. Conflictul de interese, așa cum este definit în prezentul Protocol, nu îngrădește în niciun fel capacitatea ca una dintre Părți să deruleze relații comerciale de tipul celor menționate în prezentul Protocol cu alte entități, similare sau nu celeilalte Părți, atât timp cât aceste relații sunt independente și nu conduc la încălcarea clauzelor prezentului protocol.
4. **ANTICORUPȚIE**
   1. Părțile declară următoarele:

* nu se vor angaja în nici o activitate, practică sau conduită care constituie sau ar putea constitui o faptă incriminată sub incidența prevederilor legale referitoare la combaterea corupției;
* în sensul celor de mai sus, se vor abține de la a da, oferi, promite, primi, accepta, pretinde sau solicita, direct sau indirect, orice fel de beneficiu pentru sau de la orice persoană, de naționalitate română sau străină, în condițiile în care aceste acțiuni constituie sau ar putea constitui fapte incriminate sub incidența prevederilor legale referitoare la combaterea corupției;
* vor aduce de îndată la cunoștința celeilalte Părți orice act sau fapt de care iau cunoștință în executarea prezentului Protocol și care constituie sau ar putea constitui o faptă incriminată sub incidența prevederilor legale referitoare la combaterea corupției;
* se vor asigura de faptul că orice terță parte care devine implicată în executarea prezentului Protocol își asumă respectarea obligațiilor cu referire la combaterea corupției în termeni echivalenți celor menționați în prezenta clauză.
  1. Încălcarea prezentei clauze îndreptățește părțile să rezilieze unilateral Protocolul, cu respectarea prevederilor pct. 6.2.

1. **ÎNCETAREA PROTOCOLULUI**
   1. Prezentul protocol de colaborare se prelungește automat după expirarea perioadei de valabilitate actuale 2024-2028, pe perioade succesive de câte 5 ani, exceptând următoarele situații privind încetarea protocolului:
      1. prin denunțare unilaterală, în mod independent de orice culpă, când una dintre părțile semnatare din motive obiective și independente de voința se afla in imposibilitate de a continua colaborarea;
      2. in condițiile rezilierii unilaterale descrise la pct. 2.2., 4.2 precum și la pct. 5.2, ca urmare a neîndeplinirii sau îndeplinirii defectuoase a prevederilor prezentului protocol;
      3. prin acordul de voință exprimat în scris de către părțile semnatare, la o data stabilită de comun acord.
   2. In cazul denunțării/rezilierii unilaterale fiecare dintre părți semnatare vor transmite în prealabil o notificare celeilalte părți; orice notificare va fi transmisă în scris urmând ca prezentul protocol sa înceteze pe deplin drept, in termen de 30 zile calendaristice de la data primirii notificării transmise de către cealaltă parte. In cazul prevăzut la pct. 6.2. părțile se vor informa reciproc, prin orice mijloc de comunicare, asupra încetării prezentului protocol, încheind în acest sens un acord de încetare.
2. **LITIGII**

Litigiile generate în legătură cu prezentul protocol de colaborare se vor soluționa pe cale amiabilă între părți sau, în caz contrar, de către instanțele de judecată competente din Cluj-Napoca.

1. **DISPOZIȚII FINALE**
   1. Acest protocol reprezintă un cadru general de colaborare la nivel regional în vederea atingerii scopului declarat, putând fi completat sau modificat, prin acordul parților exprimat in scris, prin încheierea de acte adiționale care vor face parte integranta din prezentul protocol.
   2. Forța majora exonerează de răspundere partea la care a intervenit, cu condiția anunțării si probării sale, in termen de 3 (trei) zile calendaristice de la producere, conform legii.

Prezentul Protocol a fost încheiat în două/patru exemplare originale, câte unul/două pentru fiecare parte.

**PENTRU AGENŢIA DE DEZVOLTARE REGIONALĂ NORD-VEST**

Nume, prenume: **Csilla Hegedüs**

Funcția: **Director general Interimar**

Semnătura:

Locul și data

**PENTRU MUNICIPIUL BISTRIȚA**

Nume, prenume: **Ioan Turc**

Funcția: **Primar**

Semnătura:

Locul și data:

**ANEXA 1**

FORMULAR DE DESEMNARE PERSOANĂ/PERSOANE DE CONTACT

Formular de desemnare a reprezentantului/reprezentanților care va/vor asigura legătura cu Agenția de Dezvoltare Regională Nord-Vest în contextul prezentului protocol de colaborare

Vă rugăm să completați mai jos datele de contact ale persoanei/persoanelor nominalizate :

|  |  |  |  |  |  |
| --- | --- | --- | --- | --- | --- |
| **Nr. Crt.** | **Nume și prenume** | **Funcția deținută** | **Email** | **Mobil** | **Adresa corespondență** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Nume, prenume: **Ioan Turc**

Funcția: **Primar**

Semnătura:

Locul și data: